ไฟแนนซ์ทูเดย์
แม้ตลาดทองคำโดยรวมจะปิดทำการเพราะเทศกาลปีใหม่ แต่ในห้างสรรพสินค้าการซื้อขายทองคำยังเปิดกว้าง
3 ม.ค. 2555

“คุณภาพยังคงเป็นที่จดจำกันได้นาน หลังจากที่ลืมราคากันไปแล้ว”
...แม้ตลาดทองคำโดยรวมจะปิดทำการเพราะเทศกาลปีใหม่ แต่ในห้างสรรพสินค้าการซื้อขายทองคำยังเปิดกว้าง นพ.กฤชรัตน์ หิรัณยศิริ ประธานกรรมการกลุ่มบริษัท เอ็มทีเอส โกลด์ แม่ทองสุก และกรรมการสมาคมค้าทองคำ บอกว่า การซื้อขายทองคำเทศกาลปีใหม่ไม่คึกคักเท่ากับปีก่อนเนื่องจากประชาชนมองว่า ราคาทองคำน่าจะปรับตัวลงอีก จากวิกฤตหนี้ยูโรโซน แต่ราคาทองคำจะปรับตัวสูงขึ้นอีกครั้ง ในช่วงเทศกาลตรุษจีนและมีโอกาสได้เห็นบาทละ 2.7 หมื่นบาทแน่ ว้าวแพงขนาดนี้ใครเป็นเจ้าบ่าวกระเป๋าฉีก




...ได้ยิน มงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ธนาคารไทยเครดิตเพื่อรายย่อย ที่ได้รับความไว้วางใจให้นั่งเก้าอี้นายกสมาคมส่งเสริมผู้ลงทุนไทยมาตั้งแต่ปี 2554-2555 บอกว่า ปีนี้สมาคมจะปรับวิธีการดูแลผู้ถือหุ้นมากขึ้น โดยจะเน้น ให้ความรู้ พิทักษ์สิทธิ พิชิตการลงทุน ฮ่าฮ่าฮ่า ทำให้ได้จริงๆ เต๊อะตั้วเฮีย อย่าปล่อยให้ผู้บริหารและกรรมการบริษัทจำกัดมหาชนละเลยสิทธิของผู้ถือหุ้นรายย่อยเด็ดขาด เอาแค่การทวงสิทธิการแต่งตั้งกรรมการอิสระในแต่ละบริษัทก็พอ หากทวงสิทธิให้ผู้ถือหุ้นรายย่อยได้คัดเลือก หรือเสนอตัวแทนมาทำหน้าที่ได้จริงก็รับไปเล้ยบุคคลดีเด่น
...ยินดีกับ เบน เตชะอุบล กรรมการผู้จัดการใหญ่ บริษัท คันทรี่ กรุ๊ป ดีเวลลอปเมนท์ หรือ CGD ลูกชายเสี่ยไมค์ สดาวุธ เตชะอุบล เจ้าของ บล.แอ๊ดคินซัน ดราก้อนวัน ที่สามารถพิชิตหัวใจและจูงสาวสวยเปี่ยมไปด้วยฝีมือ “แวว” ธีรวัลคุ์ ปังศรีวงศ์ ทายาทคนโตของ ธีระพงศ์ ประธาน บริษัท เกษมกิจ เจ้าของเครือโรงแรมเคป กรุ๊ป และแคนตารี่ กรุ๊ป ที่เข้าประตูวิวาห์ไปในปลายปีที่ผ่านมา เรือล่มในหนองเงินทองจะไปไหน
...ขอแสดงความเสียใจกับครอบครัวโสภณพนิชที่สูญเสีย “บุญศรี โสภณพนิช” ภริยา ชิน โสภณพนิช อดีตประธานกรรมการธนาคารกรุงเทพ ที่ถึงแก่อนิจกรรมด้วยโรคชรา ณ โรงพยาบาลบำรุงราษฎร์ สิริอายุ 94 ปี เจ้าภาพตั้งศพสวดอภิธรรมศพตั้งแต่วันจันทร์ที่ 2 ถึงวันอาทิตย์ที่ 8 ม.ค.นี้ เวลา 19.00 น. ณ ศาลาเตชะอิทธิพร (ศาลา 1) วัดเทพศิรินทราวาสวรวิหาร เจ้าภาพของดพวงหรีด